Basel-Klybeck
S Glyybi, amtlig hochdütsch Klybeck, isch e Quardier in dr Schwiizer Stadt Basel. Es lit im rächtsrhiinische Kleibasel, wo d Wiise in Rhii mündet. Im Norde gränzt s an Kleihünige (Wiise), im Süde an s Matthys Quardier (Dreirosestrooss, Horburgstrooss) und im Oste an s Rosedaal (Riechering).

Wirtschaft
S Glyybi isch scho immer en Industriiquardier gsi. D Zahl vo de Arbetsblätz isch grösser as die iiheimisch Bevölkerig. Die meiste drvo si in dr chemische Industrii und im Dransbort- und Vercherswäse.

D Bevölkerig

Zsämmesetzig
Hützudag läbe im Glyybi vili Usländer (öbbe d Helfti vo de Iiwohner) und Studänte. Die grösst Usländergrubbe, öbbe 10% vo dr Gsamtbevölkerig, chunnt us em Balkan, ei Brozänt meh as us Italie. Es het au vili Türke, Dütschi, Bortugiise und Spanier.

Fast e Fümftel vo de Iiwohner si minderjöhrig, öbben e Achdel pensioniert.

Konfessione
Zwei Fümftel vo de Iiwohner si konfessionslos, ei Fümftel islamisch. Die Reformierte möche hüt no e Zähntel us (1980: e Drittel), d Katholike 14% (1980: 29%).

Härkumft vom Name
S Gliibi het si Name vo dr Klybeggstrooss übercho, wo dört verlauft. Ursprünglig isch das dr Name vom Landguet Klybegg gsi, em ehemolige Sitz vom Landvogt vo Kleihünige, wo sich usserhalb vo de Stadtmuure befunde het. Dört isch es Weiherschloss, s Wortändi -egg dütet uf e Schlossname, gstande, wo wohrschiinlig vom ene Guetsherr baut worden isch, wo "Klüb", "Chlubo" oder "Chludbert" gheisse het.

Gebäud und Sehnswürdikeite 
 Insleschuelhuus
 Horburgpark
 Nordtangente

Lueg au 

 Schloss Klybeck

Weblingg 

 Statistischs Amt vom Kanton Basel-Stadt - Quartierportrait Klybeck

Fuessnote 

Klybeck